b'\n_START_ARTICLE_\nAkne\n_START_SECTION_\nPatofiziologija\n_START_PARAGRAPH_\nAkne nastanejo, ko se lojnice zama\xc5\xa1ijo s \xc4\x8depki iz loja in odlu\xc5\xa1\xc4\x8denih celic ko\xc5\xbee (keratinocitov). \xc4\x8cepki ovirajo iztekanje loja in lasni me\xc5\xa1i\xc4\x8dki se izbo\xc4\x8dijo. Tako nastanejo komedoni (ogrci). V zama\xc5\xa1ene lojnice se naselijo bakterije (Propionibacterium acnes), ki so sicer del normalne ko\xc5\xbene flore. Izgled aken je odvisen od tega, ali P. acnes spro\xc5\xbei vnetje v lasnem me\xc5\xa1i\xc4\x8dku ali ne; akne so torej lahko vnetne ali nevnetne._NEWLINE_Komedoni so primer nevnetnih aken. Nastanejo, ker se izvodilo lojnice zama\xc5\xa1i, loj se ne more izlo\xc4\x8dati in se zato kopi\xc4\x8di v lasnem me\xc5\xa1i\xc4\x8dku. Komedoni so lahko odprti ali zaprti, odvisno od tega, ali je izvodilo lasnega me\xc5\xa1i\xc4\x8dka raz\xc5\xa1irjeno ali zaprto._NEWLINE_Primeri vnetih aken so papule, pustule, noduli in ciste._NEWLINE_Papule nastanejo, ko posebni encimi (lipaze), ki jih izlo\xc4\x8da P. acnes razgradijo ma\xc5\xa1\xc4\x8dobe na proste ma\xc5\xa1\xc4\x8dobne kisline (PMK). Te proste ma\xc5\xa1\xc4\x8dobne kisline dra\xc5\xbeijo steno lasnih me\xc5\xa1i\xc4\x8dkov in spro\xc5\xbeijo vnetje. _NEWLINE__NEWLINE_Pustule nastanejo, ko bakterija povzro\xc4\x8di vnetje v celotnem lasnem me\xc5\xa1i\xc4\x8dku. _NEWLINE__NEWLINE_Noduli in ciste pa so posledica razpoka lasnih me\xc5\xa1i\xc4\x8dkov v okolico in s tem \xc5\xa1irjenja vnetja na okolno tkivo. Me\xc5\xa1i\xc4\x8dki lahko po\xc4\x8dijo sami od sebe zaradi vnetja, lahko pa po\xc4\x8dijo zaradi fizi\xc4\x8dne manipulacije (kot je stiskanje) ali grobega drgnjenja.\n_START_SECTION_\nEtiologija\n_START_PARAGRAPH_\nNajpogostej\xc5\xa1i spro\xc5\xbeilec nastanka aken je puberteta. V tem obdobju se namre\xc4\x8d pove\xc4\x8da izlo\xc4\x8danje spolnih hormonov. Mo\xc5\xa1ki spolni hormoni, kot sta testosteron in dihidrotestosteron (nastane iz testosterona), pove\xc4\x8dajo izlo\xc4\x8danje loja in spodbudijo rast keratinocitov (celic v ko\xc5\xbei, ki tvorijo povrhnjo, ro\xc5\xbeeno plast). Nastanek aken lahko spro\xc5\xbeijo tudi drugi dejavniki, kot so hormonske spremembe med nose\xc4\x8dnostjo ali tekom menstruacijskega cikla, dolo\xc4\x8dena kozmetika, \xc4\x8distilna sredstva, vlaga in potenje. Povezave med aknami ter prehrano (npr. \xc4\x8dokolada), nezadostnim umivanjem obraza ali masturbacijo in seksom so nedokazane. Nekatere \xc5\xa1tudije pa raziskujejo povezavo z mlekom in mle\xc4\x8dnimi izdelki. Izgled aken se lahko v poletnih mesecih izbolj\xc5\xa1a, saj son\xc4\x8dna svetloba deluje protivnetno.\n_START_SECTION_\nSimptomi in znaki\n_START_PARAGRAPH_\nCisti\xc4\x8dne akne so lahko bole\xc4\x8de, ostale oblike pa ne povzro\xc4\x8dajo fizi\xc4\x8dnih simptomov. So pa akne lahko izvor \xc4\x8dustvenega stresa in nezadovoljstva._NEWLINE_Komedoni se pojavljajo v zaprti ali odprti obliki. Zaprti komedoni so kot 1\xe2\x80\x933\xc2\xa0mm velike bunkice ko\xc5\xbene ali belkaste barve. Odprti komedoni (ogrci) so po videzu podobni zaprtim, le da so na sredini temneje obarvani._NEWLINE__NEWLINE_Papule in pustule so rde\xc4\x8de bunke velike 2\xe2\x80\x935\xc2\xa0mm. Pri obeh oblikah sprememb je epitelij (plast celic) me\xc5\xa1i\xc4\x8dkov po\xc5\xa1kodovan zaradi kopi\xc4\x8denja celic imunskega sistema (nevtrofilcev in limfocitov). Ko epitelij po\xc4\x8di vsebina komedonov spro\xc5\xbei buren imunski odziv v ko\xc5\xbei (natan\xc4\x8dneje dermisu, usnjici). \xc4\x8ce je vnetje globoko, nastanejo papule, \xc4\x8de pa je bolj na povr\xc5\xa1ini, nastanejo pustule._NEWLINE__NEWLINE_Noduli so ve\xc4\x8dji, globlji in tr\xc5\xa1i kot papule. Spominjajo na vnete epidermoidne ciste, \xc4\x8deprav nimajo prave cisti\xc4\x8dne strukture._NEWLINE__NEWLINE_Ciste so gnojni vozli\xc4\x8di. Redko se lahko tudi oku\xc5\xbeijo in tvorijo abscese (ognojke). Dolgotrajne cisti\xc4\x8dne akne povzro\xc4\x8dajo brazgotinjenje, kar izgleda kot majhne globoke vdrtinice, ve\xc4\x8dje vdrtine ali hipertrofi\xc4\x8dne brazgotine na povr\xc5\xa1ini ko\xc5\xbee._NEWLINE__NEWLINE_Acne conglobata so najhuj\xc5\xa1a oblika aken, ki pogosteje prizadene mo\xc5\xa1ke kot \xc5\xbeenske. Pojavljajo se abscesi (ognojki), drenirajo\xc4\x8di sinusi, fistulirani komedoni ter keloidne in atrofi\xc4\x8dne brazgotine. Hudo sta prizadeta tudi hrbet in prsni ko\xc5\xa1. Prizadeti pa so lahko tudi trebuh, roke in celo lasi\xc5\xa1\xc4\x8de._NEWLINE__NEWLINE_Acne fulminans so akutna vro\xc4\x8dinska oblika aken, za katero je zna\xc4\x8dilno nenaden nastanek zlitih (zdru\xc5\xbeenih) ognojkov kar privede do hemoragi\xc4\x8dne nekroze (odmrtja tkiva). Prisotno je lahko pove\xc4\x8dano \xc5\xa1tevilo levkocitov (levkocitoza) ter bole\xc4\x8di in otekli sklepi._NEWLINE__NEWLINE_Pioderma faciale (tudi rosacea fulminans) se pojavi nenadno na sredini obraza pri mladih \xc5\xbeenskah. Lahko da je analogna acnam fulminans. Pride do eritematoznih plakov in pustul, ki se pojavljajo na bradi, licih in \xc4\x8delu._NEWLINE__NEWLINE_Acne neonatorum so oblika aken, ki jih vidimo pri novorojen\xc4\x8dku. Nastanejo zaradi prehajanja materinih spolnih hormonov skozi posteljico v otrokovo kri. Izginejo v prvem letu starosti.\n_START_SECTION_\nDiagnoza in diferencialna diagnoza\n_START_PARAGRAPH_\nDiagnoza se postavi s pregledom in z ocenitvijo dejavnikov tveganja (hormoni, mehanski dejavniki, zdravila). Dolo\xc4\x8diti je treba tudi resnost bolezni in psiho-socialne u\xc4\x8dinke. Stopnjo resnosti ocenimo glede na \xc5\xa1tevilo in vrsto sprememb na blago, zmerno in hudo aknavost._NEWLINE_Pri pregledu je treba pomisliti \xc5\xa1e na rosaceo (pri kateri se tudi pojavljajo komedoni), s kortikosteroidi povzro\xc4\x8dene akne (pri katerih ni komedonov in pri kateri so pustule v istem stadiju razvoja), perioralni dermatitis (spremembe so bolj okrog ust in o\xc4\x8di) in na izpu\xc5\xa1\xc4\x8daje zaradi zdravil.\n_START_SECTION_\nPrognoza\n_START_PARAGRAPH_\nAkne vseh stopenj po navadi spontano izginejo do sredine 20. let. Manj\xc5\xa1a skupina prizadetih, po navadi \xc5\xbeenske, pa lahko ima akne vse do 40 let. Pri njih so mo\xc5\xbenosti zdravljenja lahko omejene zaradi nose\xc4\x8dnosti. Veliko odraslih ob\xc4\x8dasno razvije blage, izolirane aknaste spremembe. Nevnete in blage akne se po navadi zacelijo brez brazgotin. Zmerne do hude vnete akne pa pogosto pu\xc5\xa1\xc4\x8dajo brazgotine, ki pa niso vedno samo fizi\xc4\x8dne; akne lahko predstavljajo velik \xc4\x8dustven stres za mladostnike, ki se lahko umaknejo vase. Pri huj\xc5\xa1ih primerih je zato lahko potrebno podporno svetovanje za pacienta in njegove star\xc5\xa1e.\n_START_SECTION_\nZdravljenje\n_START_PARAGRAPH_\nZdravljenje je odvisno od izgleda aken ter spola in starosti bolnika. Za bla\xc5\xbeje oblike je dovolj lokalno, za huj\xc5\xa1e pa je nujno sistemsko zdravljenje. Ko\xc5\xbeo je potrebno umivati z mla\xc4\x8dno vodo in nevtralnimi mili. Svetuje se tudi dieta, bogata z vitamini, brez za\xc4\x8dimb in ma\xc5\xa1\xc4\x8dob. _NEWLINE__NEWLINE_Z lokalno terapijo odstranjujemo ma\xc5\xa1\xc4\x8dobni sloj s ko\xc5\xbee, prepre\xc4\x8dujemo zapiranje izvodil lasnih me\xc5\xa1i\xc4\x8dkov, nastajanje novih komedonov in bla\xc5\xbeimo vnetje. Uporabljamo komedoliti\xc4\x8dna sredstva, ki povzro\xc4\x8dajo lu\xc5\xa1\xc4\x8denje ko\xc5\xbee. To so benzoil peroksid, azelainska kislina (Skinoren), salicilna kislina in retinoidi (tretinoin, izotretinoin...). Antimikrobni (protibakterijski) lokalni preparati vsebujujejo klindamicin, eritromicin ali tetracikline. Po uporabi benzoil peroksida, retinoidov in tetraciklinov je potrebno izogibanje UV svetlobi (soncu). Za sistemsko zdravljenje se uporabljajo retinoidi in tetraciklini ali makrolidi. Retinoidi so teratogeni, zato jih pri \xc5\xbeenskah v rodnem obdobju lahko uporabljamo le ob hkratni in zanesljivi kontracepciji._NEWLINE__NEWLINE_Komedone zdravimo topikalno (povr\xc5\xa1insko) s tretinoinom. Blage vnete akne zdravimo topikalno z antibiotiki in/ali z benzoil peroxidom. Zmerne akne zdravimo z oralnimi antibiotiki, hude z oralnim izotretinoinom, cisti\xc4\x8dne pa z dajanjem triamcinolona v ciste. Odprte komedone mehani\xc4\x8dno odstranimo. S parno kopeljo ko\xc5\xbeo predhodno omeh\xc4\x8damo, nato jih mehani\xc4\x8dno iztisnemo. Izbolj\xc5\xa1amo lahko tudi videz brazgotin; manj\xc5\xa1e brazgotine s kemi\xc4\x8dnim lu\xc5\xa1\xc4\x8denjem (pilingom), z laserji ali z dermoabrazijo. Globlje brazgotine lahko izre\xc5\xbeemo. \xc5\xa0iroke, plitke brazgotine pa lahko napolnimo z vbrizgavanjem kolagena, kar pa je potrebno ponavljati vsakih nekaj let.'